పాల్వాయి హరీశ్

పాల్వాయి హరీష్ బాబు తెలంగాణ రాష్ట్రానికి చెందిన రాజకీయ నాయకుడు. ఆయన 2023 శాసనసభ ఎన్నికల్లో సిర్పూర్ నుండి ఎమ్మెల్యేగా గెలిచాడు.

జననం, విద్యాభాస్యం 
పాల్వాయి హరీష్ బాబు 1981లో తెలంగాణ రాష్ట్రం, ఆదిలాబాద్ జిల్లా, బెజ్జూర్‌ మండలం, రెబ్బెన గ్రామంలో పాల్వాయి పురుషోత్తమ రావు,  పాల్వాయి రాజ్యలక్ష్మి  దంపతులకు జన్మించాడు. తన తండ్రి పాల్వాయి పురుషోత్తమ రావు 1989, 1999లలో రెండుసార్లు ఎమ్మెల్యేగా, తల్లి పాల్వాయి రాజ్యలక్ష్మి 1999లో ఎమ్మెల్యేగా పని చేసింది.  హరీష్ బాబు ప్రాథమిక విద్యను సిర్పూర్ కాగజ్‌నగర్ లోని ఫాతిమా కాన్వెంట్ లో నర్సరీ నుండి పదో తరగతి వరకు, ఇంటర్మీడియట్ గుంటూరులో వికాస్ జూనియర్ కళాశాలలో, ఉస్మానియా మెడికల్ కళాశాలలో ఎంబీబీఎస్, చెన్నైలోని రామచంద్రయ్య విశ్వవిద్యాలయంలో ఎంఎస్ ఆర్థో విద్యను, 2010-11లో అమెరికాలో ఫెలోషిప్ పూర్తి చేసి తిరిగి స్వదేశానికి తిరిగి  వచ్చి హైదరాబాద్ రెయిన్బో ఆస్పత్రిలో చిన్న పిల్లల ఎముకల వైద్య నిపుణులుగా చేరాడు. 

రాజకీయ జీవితం  
డా. పాల్వాయి హరీష్ బాబు తన తల్లితండ్రులు పాల్వాయి పురుషోత్తమ రావు,  పాల్వాయి రాజ్యలక్ష్మి అడుగుజాడల్లో రాజకీయాల్లోకి వచ్చి 2018 మే నెలలో నియోజకవర్గంలో బెజ్జూరు మండలం రెబ్బెన పంచాయతీ పరిధిలోని లుంబినీ నగర్ నుండి ప్రారంభించి 600 కిలో మీటర్ల పాదయాత్ర చేపట్టాడు. ఆయన 2018 ఆగష్టులో కాంగ్రెస్ పార్టీలో చేరి  2018లో జరిగిన అసెంబ్లీ ఎన్నికల్లో సిర్పూర్ నియోజకవర్గం  నుండి  కాంగ్రెస్ అభ్యర్థిగా పోటీ చేసి తన సమీప టీఆర్ఎస్ అభ్యర్థి కోనేరు కోనప్ప చేతిలో 24,036 ఓట్లు తేడాతో ఓడిపోయాడు.

డా. పాల్వాయి హరీష్ బాబు ఫిబ్రవరి 2021లో కాంగ్రెస్ పార్టీకి రాజీనామా చేసి భారతీయ జనతా పార్టీలో చేరి, ఏప్రిల్ నెలలో పెంచికలేపేట్  మండలం కొండపల్లి పోడు రైతుల పక్షాన పోరాడి 40 రోజుల జైలు జీవితం అనుభవించాడు. ఆయన 2022లో ప్రాణహిత ప్రాజెక్టు సాధన కోసం 75 కిలోమీటర్ల పాదయాత్ర చేపట్టాడు.

పాల్వాయి హరీష్ బాబు 2023లో జరిగిన అసెంబ్లీ ఎన్నికల్లో సిర్పూర్ నియోజకవర్గం నుండి బీజేపీ అభ్యర్థిగా పోటీ చేసి తన సమీప ప్రత్యర్థి బీఆర్ఎస్ అభ్యర్థి కోనేరు కోనప్పపై 3043 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీలో అడుగుపెట్టాడు.

తెలంగాణలో కొత్త ప్రభుత్వం ఏర్పడిన తర్వాత మొదటి అసెంబ్లీ సమావేశాలలో బీజేపీ ఎమ్మెల్యేలు ప్రమాణస్వీకారం కార్యక్రమాన్ని బహిష్కరించారు. ఎంఐఎం నేత అక్బరుద్దీన్‌ ఓవైసీని ప్రొటెం స్పీకర్‌గా చేయడం, ఆయన సమక్షంలో ప్రమాణ స్వీకారం చేయడానికి బీజేపీ నిరాకరించి, డిసెంబర్ 14న గడ్డం ప్రసాద్ కుమార్ శాసనసభ స్పీకర్‌గా ఏకగ్రీవంగా ఎన్నికై అనంతరం శాసనసభ్యుడిగా ప్రమాణస్వీకారం చేశాడు.

పాల్వాయి హరీష్ బాబును 2024 జనవరి 08న లోక్‌సభ ఎన్నికల నేపథ్యంలో మెదక్‌ లోక్‌సభ నియోజకవర్గ ఇన్‌చార్జి బీజేపీ పార్టీ నియమించింది. ఆయనను ఫిబ్రవరి 14న బీజేపీ శాసనసభ చీఫ్ విప్‌గా నియమించింది. ఆయన ఫిబ్రవరి 14న బీజేపీ శాసనసభా చీఫ్ విప్‌‌గా నియమితుడయ్యాడు.

మూలాలు

వర్గం:భారతీయ జనతా పార్టీ రాజకీయ నాయకులు

వర్గం:తెలంగాణ శాసన సభ్యులు (2023)
వర్గం:2023 శాసనసభ ఎన్నికల్లో గెలిచిన బీజేపీ శాసనసభ్యులు